Diari Oficial de la Generalitat Valenciana


Sumari del DOGV 6941, del 11-01-2013 (2013/148)

ORDE 2/2012, d'14 de desembre, de la Conselleria de Benestar Social, per la qual es regulen i es convoquen prestacions econòmiques individualitzades per acolliment familiar de menors, simple o permanent, per a l'any 2013.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   6941

Data del DOGV
:   11-01-2013

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2013/148


Data del document
:   14-12-2012

Organisme emissor
:   Conselleria de Benestar Social

Tipus de document
:   Ordre

Anàlisi jurídica

 Descriptors 

:   * ajuda pública

ORDE 2/2012, d'14 de desembre, de la Conselleria de Benestar Social, per la qual es regulen i es convoquen prestacions econòmiques individualitzades per acolliment familiar de menors, simple o permanent, per a l'any 2013. [2013/148]
En la Llei Orgànica 1/1996, de 15 de gener, de Protecció Jurídica del Menor, de Modificació Parcial del Codi Civil i de la Llei d'Enjudiciament Civil, s'encomana a les administracions públiques competents en matèria de protecció de menors l'adopció de mesures preventives i protectores que en garantisquen l'assistència moral i material.
La Llei 5/1997, de 25 de juny, de la Generalitat Valenciana, per la qual es regula el Sistema de Servicis Socials en l'Àmbit de la Comunitat Valenciana, tracta de garantir en el sector de la infància el desenrotllament d'actuacions tendents a la protecció i promoció del benestar dels menors i les menors.
Al seu torn, el Govern valencià, per mitjà del Decret 93/2001, de 22 de maig, modificat pel Decret 28/2009, de 20 de febrer, va aprovar el Reglament de Mesures de Protecció Jurídica del Menor a la Comunitat Valenciana. Entre estes mesures de protecció es troba l'acolliment familiar, pel qual la guarda d'un menor s'exercix per una persona o família que assumix les obligacions de vetlar per ell, tindre'l en companyia seua, alimentar-lo, educar-lo i procurar-li una formació integral.
L'acolliment familiar, en les modalitats de simple i permanent, realitzat per família extensa o afí o per família educadora, podrà, segons l'article 50 del reglament mencionat, ser remunerat com a compensació dels gastos ocasionats per l'atenció del menor, en els termes i les condicions establits en la normativa específica reguladora d'este tipus d'ajudes.
D'altra banda, la Llei 12/2008, de 3 de juliol de 2008, de la Generalitat, de Protecció Integral de la Infància i l'Adolescència de la Comunitat Valenciana, establix que la Generalitat, directament o a través de les entitats locals i de les institucions col·laboradores privades, prestarà a les persones acollidores la col·laboració necessària per a fer efectius els objectius de l'acolliment, en funció de les necessitats que presenta el menor, de les característiques de l'acolliment i de les dificultats per al seu exercici.
Hi ha a la Comunitat Valenciana una important sensibilització social cap a la infància en situació social desfavorida, que es traduïx en l'existència de nombroses famílies que, de forma solidària, acullen temporalment o permanentment menors com una mesura de protecció d'estos.
En alguns casos, són familiars o persones amb una relació prèvia amb el menor o menors acollits que realitzen els anomenats acolliments en família extensa o afí.
Altres vegades es tracta de famílies que s'oferixen i es preparen per a acollir menors que els siguen proposats per les direccions territorials de la Conselleria de Benestar Social. Es tracta dels acolliments en família educadora, recurs especialitzat en funció de la preparació i suports específics requerits tant per la família educadora com pel personal tècnic implicat, a fi de cobrir les necessitats especials de determinats menors.
Entre els acolliments en família educadora, en l'orde es distingixen els acolliments especialitzats, com ara els d'urgència-diagnòstic, que requerixen més disponibilitat per part de la família, i els acolliments en família especialitzada, denominada d'esta manera per les característiques especials dels menors a qui acullen, la qual cosa suposa més dedicació i/o preparació de la família.
A fi de donar suport a esta mesura de protecció de menors, a través d'esta norma es realitza una convocatòria de prestacions econòmiques individualitzades dirigides a persones o nuclis familiars als quals s'ha conferit la guarda d'un menor a través de la figura de l'acolliment familiar simple o permanent. Per tot això,
ORDENE
TÍTOL I
Ajudes
Article 1. Objecte
1. És objecte d'esta orde regular i convocar, l'any 2013, les prestacions econòmiques individualitzades d'acolliment familiar formalitzat d'acord amb les disposicions de l'article 173.2 del Codi Civil que s'indiquen a continuació:
a) Prestacions econòmiques individualitzades per acolliment familiar simple o permanent en família extensa o afí (capítol I), amb assumpció de tutela i/o guarda per part de la Generalitat.
b) Prestacions econòmiques individualitzades per acolliment familiar simple o permanent en família educadora (capítol II).
c) Prestacions econòmiques individualitzades per acolliment familiar especialitzat (capítol III).
2. No cal notificar a la Comissió Europea les ajudes concedides per mitjà d'esta norma perquè no posseïxen tots els requisits de l'article 107.1 del TFUE, atés que el destinatari directe de la subvenció és una entitat local, segons els casos, que exercix poders públics i té caràcter d'Administració pública, i el beneficiari final de la subvenció és una persona física.
CAPÍTOL I
Prestacions econòmiques individualitzades per acolliment
familiar simple o permanent en família extensa o afí
Article 2. Àmbit
1. Es convoquen ajudes econòmiques dirigides a persones o nuclis familiars als quals s'ha conferit la guarda d'un menor amb el qual hi ha una vinculació prèvia basada en una relació de parentiu, o equiparable en virtut d'una relació especial i qualificada, per mitjà d'un acolliment familiar simple o permanent per resolució administrativa de les direccions territorials de la Conselleria de Benestar Social.
2. S'entén a este efecte per família afí la que, sense estar unida per vincles de parentiu, té una relació prèvia d'amistat, veïnatge o vinculació especial amb el menor o la menor acollit, o amb la seua família d'origen.
3. Queden exclosos de l'àmbit d'aplicació d'esta orde els acolliments familiars en què la Generalitat únicament presta el consentiment a la formalització, sense que assumisca la tutela o/i la guarda del menor de què es tracte.
Article 3. Objecte
Les ajudes destinades a estos acolliments atendran els gastos de manutenció de caràcter periòdic, derivats de l'obligació de cuidar, alimentar i educar el menor o la menor pel temps determinat que dure l'acolliment.
Article 4. Sol·licitants
Poden sol·licitar les ajudes regulades en este capítol la persona o persones físiques que reben un menor en acolliment familiar simple o permanent per resolució administrativa de les direccions territorials de la Conselleria de Benestar Social, en virtut d'una vinculació prèvia basada en una relació de parentiu, amistat, veïnatge o vinculació especial.
Article 5. Col·laboració de les corporacions locals
1. Les corporacions locals de la Comunitat Valenciana actuaran com a entitats col·laboradores de la Conselleria de Benestar Social en la gestió de les ajudes econòmiques individualitzades d'acolliments familiars simples o permanents amb família extensa o afí, d'acord amb les disposicions de l'article 47.4.4a del text refós de la Llei d'Hisenda Pública de la Generalitat Valenciana.
A este efecte, s'entén que les corporacions locals actuaran com a entitats col·laboradores de la Conselleria de Benestar Social en la gestió de les ajudes de:
a) Els acolliments simples amb família extensa o afí que hagen sigut proposats pels seus servicis socials, o sobre els quals hagen emés informe, independentment del municipi de la Comunitat Valenciana on residisca el menor durant l'acolliment.
b) Els acolliments permanents amb família extensa o afí que residisca al seu terme municipal, independentment del municipi de procedència del menor o menors.
2. Amb caràcter previ, es transferiran a les corporacions locals, després de la sol·licitud d'estes a l'empara d'esta convocatòria i després de la formalització del conveni de col·laboració corresponent, els fons amb què hagen de sufragar els beneficiaris d'estes ajudes.
3. Les entitats locals col·laboradores únicament podran desistir de la seua sol·licitud dins dels vint dies següents de la data de la presentació, i no serà possible renunciar als fons concedits en tal concepte.
CAPÍTOL II
Prestacions econòmiques individualitzades per acolliment
familiar simple o permanent en família educadora
Article 6. Àmbit
1. Es convoquen ajudes econòmiques dirigides a persones o nuclis familiars als quals s'ha conferit la guarda d'un menor amb el qual no hi ha cap vinculació, i en funció de l'interés educatiu d'este, per resolució administrativa de les direccions territorials de la Conselleria de Benestar Social.
Article 7. Objecte
1. Les ajudes destinades a estos acolliments atendran els gastos següents:
1r. Gastos de manutenció de caràcter periòdic derivats de l'obligació de cuidar, alimentar i educar el menor pel temps determinat que dure l'acolliment.
2n. Gastos extraordinaris per a l'atenció de necessitats excepcionals derivades de l'atenció del menor durant el temps determinat que dure l'acolliment.
Article 8. Sol·licitants
Poden sol·licitar les ajudes regulades en este capítol la persona o les persones físiques, inscrites en el Registre de Famílies Educadores de la Conselleria de Benestar Social, que reben un menor o menors en virtut de resolució administrativa d'acolliment familiar simple o permanent dictada per la direcció territorial corresponent de la Conselleria.
CAPÍTOL III
Prestacions econòmiques individualitzades per acolliment
familiar especialitzat
Article 9. Àmbit
Es convoquen ajudes econòmiques dirigides a persones físiques o nuclis familiars que figuren inscrits en el Registre de Famílies Educadores de la Conselleria de Benestar Social amb anotació de la seua aptitud com a «família educadora d'urgència-diagnòstic» o «família educadora especialitzada».
Article 10. Acolliment familiar en família d'urgència-diagnòstic
A l'efecte d'esta orde, es consideren acolliments familiars en família d'urgència-diagnòstic els acolliments simples de menors que es troben sota la tutela o guarda de la Generalitat que siguen realitzats per famílies o persones inscrites en el Registre de Famílies Educadores amb anotació de la seua especialització en esta modalitat tècnica d'acolliment, com un recurs alternatiu a la seua permanència en centre de recepció o primera acollida i durant un període màxim de nou mesos. L'acolliment d'urgència-diagnòstic es realitzarà amb menors que en el moment de la seua formalització no hagen fet els set anys d'edat si bé, excepcionalment, es podrà aplicar a menors amb edat superior sempre que les seues característiques no comprometen seriosament el desenrotllament adequat de l'acolliment. Esta circumstància s'haurà d'acreditar per mitjà d'un informe motivat de la Direcció Territorial de la Conselleria de Benestar Social.
La finalitat de l'acolliment d'urgència-diagnòstic és la d'atendre en un ambient familiar les necessitats bàsiques del menor durant el període necessari per a demanar la informació necessària per a proposar la mesura de protecció més beneficiosa per al menor o, si és el cas, el retorn amb els pares o tutors.
Article 11. Acolliment familiar en família educadora especialitzada
A l'efecte d'esta orde, es consideren acolliments familiars en família educadora especialitzada els acolliments, simples o permanents, de menors que es troben sota la tutela o guarda de la Generalitat, realitzats per famílies o persones inscrites en el Registre de Famílies Educadores amb anotació de la seua especialització en esta modalitat tècnica d'acolliment i destinats a menors que presenten trastorns greus de conducta, greu discapacitat física, psíquica o sensorial, menors gestants, o amb fills a càrrec, grups de tres o més germans i els casos en què mesures anteriors de guarda aplicades han resultat ineficaces, és a dir, procedents d'acolliment residencial, acolliment en família extensa o educadora no especialitzada i que requerixen un ambient educatiu familiar amb dedicació especial, a més de recursos formatius i educatius adequats.
Article 12. Objecte
1. Les ajudes destinades a estos acolliments atendran els gastos següents:
a) Gastos de manutenció de caràcter periòdic derivats de l'obligació de cuidar, alimentar i educar el menor o menors acollit/s pel temps determinat que dure l'acolliment familiar especialitzat.
b) Els costos directes o indirectes provocats pel fet de mantindre una disponibilitat contínua per a l'acolliment familiar d'un menor, així com els gastos derivats del temps dedicat al reciclatge formatiu continu, a la col·laboració amb els tècnics instructors dels expedients o de les entitats col·laboradores d'integració familiar, i a la dedicació i formació especials que requerix un acolliment familiar especialitzat.
La disponibilitat es farà efectiva des del moment en què la família o les persones queden inscrites en el Registre de Famílies Educadores, amb anotació de l'especialització, tant si és família d'urgència-diagnòstic o especialitzada. La disponibilitat quedarà en suspens durant l'acolliment.
c) Gastos extraordinaris per a l'atenció de necessitats excepcionals derivades de l'atenció del menor durant el temps determinat que dure l'acolliment.
2. La disponibilitat a què fa referència l'apartat 1.b d'este article s'acreditarà per mitjà de document formalitzat per la família educadora.
Per circumstàncies personals o familiars justificades, esta disponibilitat podrà quedar en suspens a petició de la família educadora, cas en què no es podrà percebre la prestació regulada en esta orde durant el període en què es mantinga tal petició.
Article 13. Sol·licitants
Poden sol·licitar les ajudes regulades en este capítol la persona o les persones físiques que figuren inscrites en el Registre de Famílies Educadores de la Conselleria de Benestar Social amb anotació de la seua aptitud com a família educadora d'urgència-diagnòstic o família educadora especialitzada.
CAPÍTOL IV
Import, efecte i compatibilitat de les ajudes
Article 14. Criteris per a la determinació de les quanties transferides a les entitats col·laboradores
Les quanties transferides a les corporacions locals per a la gestió de les ajudes econòmiques d'acolliment familiar simple i permanent amb família extensa o afí ho seran en funció dels factors següents:
a) La relació de beneficiaris en l'exercici anterior i dels acolliments previstos per a 2013.
b) La quantitat consignada en els pressupostos de la Generalitat per a 2013.
Article 15. Import de les prestacions econòmiques individualitzades d'acolliment familiar simple o permanent
1. Les prestacions econòmiques concedides a l'empara d'esta convocatòria seran abonades a través de les direccions territorials de la Conselleria de Benestar Social o, si és el cas, de les corporacions locals.
2. En el cas d'acolliments familiars simples o permanents amb família extensa o afí, l'import de la concessió d'estes ajudes resultarà de multiplicar la quantia menor/dia que establisca la Conselleria de Benestar Social, que podrà ser millorada per les corporacions locals a càrrec del seu pressupost, en funció de la disponibilitat pressupostària de la Generalitat Valenciana, atenent als criteris en el paràgraf anterior, pel nombre de menors acollits i pel nombre de dies de l'exercici 2013 en què el menor o menors han sigut o seran acollits, segons la duració de l'acolliment establida en la resolució administrativa o el document de formalització.
3. En el cas d'acolliments familiars simples o permanents amb família educadora, es tindran en compte els criteris següents:
a) En el cas de gastos ordinaris de manutenció, l'import de la prestació resultarà de multiplicar la quantia menor/dia que establisca la Conselleria de Benestar Social per mitjà d'instrucció, en funció de la disponibilitat pressupostària, pel nombre de menors acollits i pel nombre de dies de l'exercici 2013 en què el menor o menors han sigut o seran acollits, segons la duració de l'acolliment establida en la resolució administrativa o el document de formalització.
A l'efecte d'estes ajudes, es considera menor amb necessitat especial aquell o aquella que presenta un grau de discapacitat igual o superior al 33%.
b) En relació amb les ajudes en concepte de gastos extraordinaris per a l'atenció de necessitats excepcionals derivades de l'atenció del menor durant el temps determinat que dure l'acolliment familiar, les direccions territorials de la Conselleria de Benestar Social podran abonar, excepcionalment, l'atenció d'estos gastos, sempre que estiga documentalment acreditada per mitjà de pressupost o factura.
Es consideren gastos excepcionals els derivats de tractaments mèdics, psicològics o pedagògics, així com pròtesis, i els imprescindibles per a la gestió correcta de l'esfera personal i patrimonial del menor. En el cas dels primers, caldrà acreditar que són tractaments especialitzats i que no poden impartir-se adequadament des de la xarxa pública de recursos sanitaris i educatius del lloc de residència.
4. En el cas d'acolliments familiars especialitzats, simples o permanents, tant en família d'urgència-diagnòstic com en família especialitzada, es tindran en compte els criteris següents:
a) L'import de la prestació comprén tant gastos de manutenció com costos directes i indirectes, i les quanties menor/dia seran determinades per la Conselleria de Benestar Social per mitjà d'instrucció, en funció de la disponibilitat pressupostària, segons es tracte de família d'urgència-diagnòstic o família especialitzada. L'import final serà el resultat de la multiplicació d'esta quantia menor/dia, tenint en compte el nombre de menors acollits, pel nombre de dies de l'exercici 2013 en què el menor o menors han sigut acollits, segons la duració de l'acolliment establida en la resolució administrativa o el document de formalització.
En el cas de no haver-se establit acolliment familiar especialitzat, únicament es concedirà la quantia que establisca la Conselleria de Benestar Social per mitjà d'instrucció atenent la disponibilitat i els dies en què esta s'ha donat, d'acord amb les disposicions de l'article 12, apartat 1, lletra b, d'esta orde.
b) També s'atendran els gastos ocasionats en concepte de gastos extraordinaris per necessitats excepcionals derivades de l'atenció del menor durant el temps en què dure l'acolliment, tal com es definixen en la lletra b de l'apartat 3 d'este article.
Article 16. Efectes econòmics de les prestacions econòmiques individualitzades per acolliment familiar
1. En el cas de les prestacions econòmiques individualitzades regulades en esta orde tramitades a sol·licitud dels interessats, l'efecte econòmic de les ajudes serà des de la data de registre d'entrada de la petició si la documentació aportada està completa o, si és el cas, la data en què s'haja esmenat l'expedient, excepte que es tracte d'acolliments que es van formalitzar abans de l'1 de gener de 2013 i que continuen vigents en el moment de la sol·licitud. En este últim cas, la data d'efecte econòmic de l'ajuda serà l'1 de gener de 2013.
En cap cas s'atendran sol·licituds d'ajuda per acolliments que hagen finalitzat en el moment de la sol·licitud.
2. En el cas de les prestacions econòmiques individualitzades tramitades d'ofici d'acord amb les disposicions de l'article 21 d'esta orde, les ajudes tindran efecte des de la data de formalització de l'acolliment, entesa esta com l'1 de gener de 2013 en els casos en què l'acolliment s'haja formalitzat abans d'esta data.
Article 17. Compatibilitat entre les ajudes per diferents conceptes dins d'una mateixa prestació econòmica individualitzada per acolliment familiar simple o permanent
1. En les prestacions econòmiques individualitzades per acolliment familiar simple o permanent en família educadora es podran atendre, respecte a un mateix acolliment i en el mateix període, tant els gastos de manutenció de caràcter periòdic, com els gastos extraordinaris.
2. En les prestacions econòmiques individualitzades per acolliment familiar en família educadora d'urgència-diagnòstic i especialitzada, s'atendran de forma simultània els gastos de manutenció de caràcter periòdic i els costos directes o indirectes per la dedicació i formació especials per a l'acolliment, i no així per concepte de disponibilitat, que serà incompatible amb les altres prestacions.
Article 18. Compatibilitat entre les diferents prestacions econòmiques regulades en esta orde
1. Es podran percebre simultàniament i successivament en el mateix exercici més d'una de les ajudes regulades en esta orde sempre que siguen referides a acolliments distints realitzats pels mateixos sol·licitants durant l'exercici 2013.
2. Les famílies educadores d'urgència-diagnòstic i especialitzades que realitzen acolliments que no pertanyen a esta modalitat únicament podran percebre per estos la prestació econòmica per acolliment amb família educadora.
3. En el cas d'acolliments en família d'urgència-diagnòstic en què s'haja superat el límit temporal de nou mesos, únicament podran percebre per estos la prestació econòmica per acolliment amb família educadora durant el temps que supere este límit temporal.
4. Les famílies educadores d'urgència-diagnòstic i especialitzades que realitzen un acolliment familiar d'una altra modalitat però mantinguen la seua disponibilitat per a acolliment especialitzat podran percebre l'ajuda en concepte de disponibilitat sempre que la Direcció Territorial de la Conselleria de Benestar Social informe que esta disponibilitat no queda minvada per l'acolliment d'un menor o uns menors en una altra modalitat d'acolliment.
Article 19. Incompatibilitat amb altres ajudes pels mateixos conceptes
Les ajudes regulades en esta orde són incompatibles amb les percebudes pel mateix concepte procedents d'altres administracions públiques i, en virtut d'això, en el cas de sol·licitants residents a la Comunitat Valenciana amb menors acollits per mitjà d'una resolució de l'entitat titular d'una altra comunitat autònoma no podran ser atesos excepte en el cas que s'hagen assumit per la Generalitat les mesures de protecció adoptades per aquella.
Article 20. Règim fiscal d'estes ajudes
Les prestacions econòmiques individualitzades per acolliment familiar de menors regulades en esta orde poden ser objecte d'exempció i/o deducció fiscal en els termes que preveu la normativa específica que siga aplicable.
TÍTOL II
Procediment
CAPÍTOL I
Iniciació del procediment
Article 21. Iniciació
1. El procediment s'iniciarà per sol·licitud de la persona interessada i s'ajustarà al que establix esta orde i, amb caràcter general, la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
2. Excepcionalment, les prestacions econòmiques individualitzades per acolliment en família educadora i per acolliment especialitzat regulades en esta orde podran tramitar-se d'ofici quan es tracte d'acolliments que hagen sigut formalitzats abans de l'1 de gener de 2013 i continuen vigents la data d'entrada en vigor d'esta orde, i pels quals s'haja percebut prestació fins al 31 de desembre de 2012.
3. Les prestacions econòmiques individualitzades per acolliment en família educadora en l'especialitat d'urgència-diagnòstic es concediran sempre d'ofici.
4. En els supòsits previstos en els apartats 2 i 3, la iniciació d'ofici requerirà necessàriament la conformitat del destinatari per a rebre la prestació, d'acord amb l'annex V, i serà vàlid el consentiment atorgat en el seu moment sempre que no conste renúncia expressa.
Article 22. Sol·licitud
1. Les sol·licituds d'ajudes d'esta convocatòria es presentaran en els models següents:
a) En el supòsit de les corporacions locals que actuen com a entitats col·laboradores de la Conselleria de Benestar Social per a la gestió de les prestacions econòmiques individualitzades d'acolliment familiar simple o permanent en família extensa o afí, es presentarà sol·licitud d'acord amb el model que figura en l'annex I.
b) En els supòsits de sol·licituds de prestacions econòmiques individualitzades d'acolliment familiar simple o permanent en família extensa o afí i en família educadora, incloses les especialitzades, es presentarà sol·licitud d'acord amb el model que figura en l'annex II.
2. Amb les sol·licituds esmentades en l'apartat anterior caldrà aportar, si és el cas, el model de domiciliació bancària que consta en l'annex III, que servirà per a acreditar la titularitat del compte a través del qual desitja el beneficiari percebre l'ajuda. Este document s'hi ha d'adjuntar sempre que es tracte de sol·licituds noves o quan s'haja produït un canvi de les dades bancàries respecte a la sol·licitud de l'exercici anterior.
3. Els models de sol·licitud es trobaran a disposició dels sol·licitants a les direccions territorials de la Conselleria de Benestar Social, oficines PROP i web de la Generalitat.
Article 23. Documentació que han de presentar els interessats
1. A les sol·licituds de totes les prestacions econòmiques individualitzades d'acolliment familiar simple o permanent s'adjuntarà autorització expressa a la Conselleria de Benestar Social, inclosa en l'apartat D de la sol·licitud, perquè comprove les dades d'identitat del sol·licitant o sol·licitants per mitjà del sistema de verificació de dades d'identitat, tal com s'establix en el Reial Decret 522/2006, de 28 d'abril.
2. La presentació de la sol·licitud comportarà l'autorització del sol·licitant perquè l'òrgan concedent obtinga de forma directa l'acreditació del compliment de les obligacions tributàries i amb la Seguretat Social a través de certificats telemàtics, cas en què el sol·licitant no haurà d'aportar el certificat corresponent.
No obstant això, el sol·licitant pot denegar expressament el consentiment, i en este cas aportarà el/s certificat/s corresponent/s.
3. Sense perjuí del que preveuen els apartats precedents:
a) Si de la comprovació efectuada resulta alguna discordança amb les dades facilitades pel mateix interessat, l'òrgan instructor estarà facultat per a realitzar les actuacions procedents per a aclarir-la.
b) Si el sol·licitant no presta el seu consentiment, haurà d'aportar fotocòpia compulsada del document nacional d'identitat, passaport o número d'identificació d'estranger, segons siga procedent.
c) Si de la consulta realitzada a l'efecte de verificar el compliment de les obligacions de l'interessat amb l'Agència Tributària i la Seguretat Social es desprén qualsevol incompliment per part del sol·licitant, se'l requerirà perquè l'esmene.
4. A més, en el cas d'acolliment familiar simple o permanent en família extensa o afí s'adjuntarà autorització expressa a la Conselleria de Benestar Social, inclosa en l'apartat D de la sol·licitud, perquè comprove les dades de domicili i residència del sol·licitant per mitjà del sistema de verificació de dades de residència, tal com s'establix en el Reial Decret 523/2006, de 28 d'abril.
No obstant això, si l'interessat no presta el seu consentiment o ha modificat el seu empadronament en els dos últims mesos, haurà d'aportar certificat d'empadronament.
Si el domicili del sol·licitant no consta en el sistema de verificació de dades de residència o el que hi figura és diferent del que va facilitar esta persona, l'òrgan instructor li sol·licitarà que aporte el certificat d'empadronament.
5. En el cas d'ajudes en concepte de gastos extraordinaris per acolliment en família educadora, fotocòpia compulsada del pressupost o factura o factures del gasto pel qual se sol·licita l'ajuda.
6. Les corporacions locals que actuen com a entitats col·laboradores de la Conselleria de Benestar Social en la gestió de les prestacions econòmiques individualitzades d'acolliment simple o permanent en família extensa o afí hi adjuntaran, si és el cas, una relació de prestacions econòmiques individualitzades d'acolliment familiar tramitades en l'exercici 2012 en què faran constar necessàriament, si n'han concedit:
a) El nom del menor o menors acollits.
b) El nom i DNI o NIF de l'acollidor o acollidors.
c) El mòdul utilitzat per al càlcul de la prestació concedida.
d) La quantia total abonada amb indicació del període a què es referix.
7. S'exceptuen les entitats locals de l'obligatorietat de posseir els requisits previstos en l'article 13.2 de la Llei 38/2003, de 17 de novembre, General de Subvencions, atés el caràcter d'entitat col·laboradora que assumixen.
8. Tot això sense perjuí de les disposicions de l'article 35, apartat f, de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, pel qual els ciutadans tenen dret a no presentar documents que ja es troben en poder de l'Administració actuant.
Article 24. Lloc de presentació
1. Les sol·licituds que presenten les corporacions locals que actuen com a entitats col·laboradores de la Generalitat en la gestió de les prestacions econòmiques individualitzades d'acolliment familiar simple o permanent en família extensa o afí es presentaran, amb la documentació requerida, en el Registre de la Direcció Territorial de la Conselleria de Benestar Social de la província corresponent.
2. Les sol·licituds a instància de persona o persones interessades de prestacions econòmiques individualitzades d'acolliment familiar simple o permanent en família extensa o afí que regula esta orde es presentaran, amb la documentació requerida, en el registre de la corporació local encarregada de la tramitació, d'acord amb les disposicions de l'article 5 d'esta orde, o, si és el cas, en el Registre de la Direcció Territorial de la Conselleria de Benestar Social de la seua província de residència.
3. Les sol·licituds de prestacions econòmiques individualitzades d'acolliment en família educadora i d'acolliment familiar especialitzat que regula esta orde es presentaran, amb la documentació requerida, en el Registre de la Direcció Territorial de la Conselleria de Benestar Social de la província de residència de la persona o persones físiques sol·licitants.
4. Tot això sense perjuí de les disposicions de l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
Article 25. Terminis de presentació
1. El termini de presentació de sol·licituds serà el següent:
a) Per a les sol·licituds de prestacions econòmiques individualitzades d'acolliment familiar, des de l'endemà de la publicació de l'orde en el Diari Oficial de la Comunitat Valenciana fins al 30 de setembre de 2013, inclusivament.
b) Per a les sol·licituds presentades per les corporacions locals que actuen com a entitats col·laboradores de la Conselleria de Benestar Social en la gestió de les prestacions econòmiques individualitzades d'acolliment familiar simple o permanent en família extensa o afí, un mes comptador des de l'endemà de la publicació de l'orde en el Diari Oficial de la Comunitat Valenciana. Quan l'últim dia del termini de presentació siga inhàbil, s'entendrà prorrogat al primer dia hàbil següent.
2. No obstant això, amb caràcter extraordinari i per a les prestacions econòmiques individualitzades d'acolliment familiar que regula esta orde, podran admetre's i tramitar-se les sol·licituds presentades després del 30 de setembre de 2013 i abans del 31 de desembre del mateix exercici, sempre que s'acredite documentalment l'aparició de la necessitat fora del termini normal de presentació de sol·licituds.
Article 26. Esmena de la sol·licitud
1. Una vegada rebudes les sol·licituds i incoat l'expedient, les direccions territorials de Benestar Social i les corporacions locals que actuen per a la gestió de prestacions econòmiques individualitzades d'acolliment familiar simple o permanent en família extensa o afí les verificaran i podran realitzar d'ofici les actuacions que consideren necessàries per a la determinació, el coneixement i la comprovació de les dades en virtut de les quals s'ha de pronunciar la resolució.
2. Quan la sol·licitud no posseïsca els requisits exigits, o no s'hi adjunte la documentació que resulte exigible d'acord amb esta orde, es notificarà a l'entitat o persona interessada la causa que impedix la continuació del procediment i se'l requerirà perquè, de conformitat amb l'article 71.1 de la Llei 30/1992, de 26 de novembre, esmene la falta o adjunte els documents preceptius en el termini de 10 dies, amb la indicació que si no ho fa així es considerarà que ha desistit de la seua petició, per mitjà d'una resolució prèvia que s'haurà de dictar en els termes que preveu l'article 42 de la llei esmentada.
3. Es delega en la persona titular de la Direcció Territorial de la Conselleria de Benestar Social la competència per a dictar la resolució a què fa referència l'apartat 2 d'este article. La resolució indicarà expressament que s'adopta per delegació, es considerarà dictada per l'òrgan delegatori i esgotarà la via administrativa.
Contra la resolució es podrà interposar directament un recurs davant de l'orde jurisdiccional contenciós administratiu amb la forma, el termini i les condicions que determina la llei reguladora d'esta jurisdicció.
No obstant això, prèviament es podrà interposar, potestativament, i tal com siga procedent, un recurs de reposició d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
CAPÍTOL II
Instrucció del procediment
Article 27. Ordenació i instrucció
1. En la fase de instrucció del procediment, i a la vista de la documentació que es troba en l'expedient i de les obligacions que s'adquirisquen per la concessió de l'ajuda, es podran demanar els informes als organismes i entitats que es consideren oportuns i efectuar les comprovacions necessàries sobre l'exactitud de tot això.
2. En tot cas, es requerirà informe de l'òrgan instructor en què conste que de la informació que es troba en el seu poder es desprén que els beneficiaris complixen tots els requisits necessaris per a accedir a les ajudes.
Este informe no serà necessari en el cas de les entitats locals que tinguen reconeguda la condició d'entitat col·laboradora en virtut del conveni de col·laboració corresponent prèviament subscrit i vigent.
CAPÍTOL III
Finalització del procediment
Article 28. Proposta i resolució de les prestacions econòmiques individualitzades d'acolliment familiar
1. Excepte en les prestacions en què una entitat local actue com a entitat col·laboradora per a la seua gestió, la proposta de concessió de les prestacions econòmiques individualitzades d'acolliment familiar serà realitzada per la unitat administrativa amb competència en matèria de protecció de menors de les direccions territorials de la Conselleria de Benestar Social.
2. La preparació, l'aprovació i l'execució de les resolucions de concessió de prestacions econòmiques individualitzades d'acolliment familiar regulades en esta orde, com també la disposició de crèdits a favor del beneficiari i qualsevol facultat derivada de l'execució dels actes administratius descrits, es delega en la persona titular de la Direcció Territorial de la Conselleria de Benestar Social que resulte competent territorialment, excepte en les prestacions en què una entitat local actue com a entitat col·laboradora per a la seua gestió, cas en què seran resoltes per la corporació local.
3. El termini màxim per a resoldre i notificar sobre la sol·licitud de prestacions econòmiques individualitzades d'acolliment familiar serà de tres mesos, comptadors des que la sol·licitud tinga entrada en qualsevol dels registres de la Conselleria de Benestar Social, sempre que la sol·licitud posseïsca els requisits exigits i s'aporte tota la documentació requerida; en qualsevol altre cas, el còmput del termini s'iniciaria a partir del moment d'esmena de la sol·licitud.
Una vegada transcorregut el termini abans mencionat sense que s'haja notificat resolució expressa, els interessats, en aplicació de les disposicions de l'article 55 de la Llei 9/2001, de 27 de desembre, de la Generalitat Valenciana, de Mesures Fiscals, de Gestió Administrativa i Financera i d'Organització de la Generalitat Valenciana, podran entendre desestimades les seues sol·licituds per silenci administratiu. Tot això, sense perjuí que subsistisca l'obligació legal de l'Administració de resoldre expressament sobre la petició formulada.
Article 29. Proposta i resolució de fons per a la gestió de les prestacions econòmiques individualitzades d'acolliment familiar simple o permanent en família extensa o afí
1. La Direcció Territorial de la Conselleria de Benestar Social que resulte competent territorialment elaborarà un estudi tècnic que serà remés, amb l'expedient complet, a la direcció general competent en la matèria, corresponent a la comissió de valoració, composta per la persona titular de la subdirecció general competent en la matèria, que actuarà com a president, i les persones titulars de les direccions de servici de la direcció general competent en la matèria, una de les quals actuarà com a secretari, elaborar la proposta de resolució que s'elevarà a la persona titular de la direcció general amb competència en la matèria.
2. D'acord amb les disposicions de la Resolució de 27 de febrer de 2009, del conseller de Benestar Social i vicepresident tercer del Consell, sobre delegació de l'exercici de competències en determinats òrgans de la Conselleria (DOCV 5967, 04.03. 2009), la resolució de les sol·licituds de transferències de fons presentades per les corporacions locals per a la gestió de les prestacions econòmiques individualitzades d'acolliment familiar simple o permanent en família extensa o afí està delegada en el/la director/a general competent en la matèria.
3. El termini màxim per a resoldre i notificar sobre la sol·licitud de les corporacions locals serà de tres mesos, comptadors des que la sol·licitud tinga entrada en qualsevol dels registres de la Conselleria de Benestar Social, sempre que la sol·licitud possseïsca els requisits exigits i s'aporte tota la documentació requerida; en qualsevol altre cas, el còmput del termini s'iniciaria a partir del moment d'esmena de la sol·licitud.
Una vegada transcorregut el termini abans mencionat sense que s'haja notificat resolució expressa, els interessats podran entendre desestimades les seues sol·licituds per silenci administratiu.
No obstant això, si es desestimen totalment o parcialment sol·licituds per falta de consignació pressupostària, i després de la finalització del termini de resolució s'incrementen els crèdits destinats a finançar estes ajudes, estes sol·licituds exclusivament podran valorar-se, resoldre's i notificar-se en el termini de dos mesos, comptadors a partir de la data de publicació en el Diari Oficial de la Comunitat Valenciana de la resolució de la persona titular de la Conselleria de Benestar Social que done publicitat a este increment.
Article 30. Recursos
1. Les resolucions dictades per la persona titular de la direcció general competent en la matèria, atés que s'adopten per delegació, indicaran expressament esta circumstància, es consideraran dictades per l'òrgan delegatori i esgotaran la via administrativa, i podrà interposar-s'hi potestativament un recurs de reposició o acudir directament a l'orde jurisdiccional contenciós administratiu amb la forma, el termini i les condicions que determina la llei reguladora d'esta jurisdicció. Tot això sense perjuí, en el cas de sol·licituds de les corporacions locals per a la gestió de les prestacions econòmiques individualitzades d'acolliment en família extensa o afí, que puga efectuar-se, en el termini de dos mesos, el requeriment previ regulat en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa.
2. Les resolucions dictades per la persona titular de la Direcció Territorial de la Conselleria de Benestar Social, atés que s'adopten per delegació, indicaran expressament esta circumstància, es consideraran dictades per l'òrgan delegatori i esgotaran la via administrativa, i s'hi podrà interposar potestativament un recurs de reposició o acudir directament a l'orde jurisdiccional contenciós administratiu amb la forma, el termini i les condicions que determina la llei reguladora d'esta jurisdicció.
TÍTOL III
Pagament i justificació de les ajudes
Article 31. Obligacions
1. Les entitats col·laboradores observaran les obligacions que conté l'article 15 de la Llei 38/2003, de 17 de novembre, General de Subvencions, i expressament estaran obligades a:
a) Entregar al beneficiari els fons rebuts d'acord amb els criteris o condicions establits en les bases reguladores de la subvenció o ajuda.
b) Verificar el compliment i l'efectivitat de les condicions o requisits determinants per al seu atorgament, si és el cas.
c) Justificar l'aplicació dels fons percebuts davant de l'entitat concedent i entregar la justificació presentada pels beneficiaris.
d) Sotmetre's a les actuacions de comprovació que respecte a la gestió dels fons puga efectuar l'entitat concedent, a les de control financer que realitze la Intervenció General de la Generalitat i als procediments fiscalitzadors de la Sindicatura de Comptes.
2. Els beneficiaris observaran les obligacions que conté l'article 14 de la Llei 38/2003, de 17 de novembre, General de Subvencions, i expressament estaran obligats a:
a) Realitzar l'activitat o adoptar el comportament que fonamenta la concessió de l'ajuda.
b) Acreditar davant de l'entitat concedent la realització de l'activitat o l'adopció del comportament, així com el compliment dels requisits i les condicions que determinen la concessió o el gaudi de l'ajuda.
c) El sotmetiment a les actuacions de control financer que corresponen a la Intervenció General en relació amb les prestacions i ajudes concedides.
d) Comunicar a l'entitat concedent l'obtenció de subvencions o ajudes per a la mateixa finalitat, procedent de qualssevol administracions o ens públics o privats. Esta comunicació haurà d'efectuar-se tan prompte com es conega i, en tot cas, abans de la justificació de l'aplicació donada als fons percebuts.
e) Acreditar abans de dictar-se la proposta de resolució de concessió que es troba al corrent del compliment de les seues obligacions tributàries i davant de la Seguretat Social, de la forma que es determine reglamentàriament.
3. L'incompliment d'alguna d'estes obligacions podrà donar lloc al desistiment sense efecte o minoració de la resolució de concessió i, si és el cas, el reintegrament, total o parcial, de les quantitats percebudes i a l'exigència de l'interés de demora des del moment del pagament.
Article 32. Sistema de pagaments de les ajudes
1. El règim de lliurament de transferències corrents s'ajustarà als terminis i percentatges següents:
a) Quan les corporacions locals actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment simple o permanent en família extensa o afí, podrà avançar-se el 100% de la quantia global transferida per este concepte.
b) En el cas de prestacions econòmiques individualitzades d'acolliment familiar, el pagament a les famílies, quan este s'efectue per la Direcció Territorial de Benestar Social, s'efectuarà a mes vençut contra la presentació de la documentació justificativa que acredite el dret del beneficiari a la percepció de l'ajuda. Esta documentació consistirà en un informe tècnic del departament corresponent de la Direcció Territorial de Benestar Social.
2. No obstant això, la resolució per la qual es publiquen les quanties màximes de les ajudes regulades en esta orde especificarà el règim definitiu de lliurament, el qual serà arreplegat en les resolucions de concessió d'ajudes.
Article 33. Sistema i terminis de justificació de les ajudes
1. El sistema de justificació de les ajudes es realitzarà segons el procediment establit en este article:
a) La justificació del gasto corresponent als fons que es transferisquen a les corporacions locals quan actuen com a entitats col·laboradores de la Conselleria de Benestar Social, en la gestió de les prestacions econòmiques individualitzades d'acolliment familiar simple o permanent en família extensa o afí, consistirà en la presentació davant de la Direcció Territorial de Benestar Social corresponent d'un certificat d'obligació contreta, reconeguda o pagament ordenat, segons el model arreplegat en l'annex IV d'esta orde.
Els servicis territorials de la Conselleria de Benestar Social i la direcció general amb competències en la matèria podran sol·licitar les relacions mensuals de beneficiaris atesos (menors i famílies), així com documents i factures de la quantia del gasto efectuat.
b) En el cas de prestacions econòmiques individualitzades d'acolliment familiar que regula esta orde, la Direcció Territorial de la Conselleria de Benestar Social o la corporació local, si és el cas, establiran el seguiment adequat del gasto objecte de l'ajuda. Els beneficiaris d'estes ajudes estaran obligats a entregar, a requeriment d'aquells, tots els documents que siguen necessaris per a justificar l'adopció del comportament que fonamenta la concessió de la prestació.
2. Els fons transferits a les entitats locals en concepte de gestió de les prestacions econòmiques individualitzades d'acolliment familiar simple i permanent en família extensa o afí, així com els gastos i/o l'adopció del comportament objecte de les prestacions individualitzades d'acolliment familiar per part dels beneficiaris, es justificarà en un termini únic que finalitzarà el 31 de gener de 2014.
Excepcionalment, la direcció general amb competències en la matèria podrà admetre la documentació presentada fora del termini establit en esta convocatòria acreditativa de la correcta realització de l'activitat objecte de l'ajuda, sempre que el retard obeïsca a causes degudament justificades en l'expedient i no imputables al beneficiari.
Article 34. Desistiment sense efecte i minoració de les ajudes econòmiques
1. Podran efectuar-se resolucions de desistiment sense efecte i minoració de les ajudes concedides i, si és el cas, reintegrament de les quantitats indegudament percebudes en els supòsits següents:
a) De conformitat amb les disposicions de l'article 47.8 del text refós de la Llei d'Hisenda Pública de la Generalitat Valenciana aprovat pel Decret Legislatiu de 26 de juny de 1991, del Consell de la Generalitat Valenciana, tota alteració de les condicions tingudes en compte per a la concessió de la subvenció i, en tot cas, l'obtenció concurrent de subvencions i ajudes atorgades per altres administracions públiques o d'altres ens públics o privats, podrà donar lloc a la modificació de la resolució de concessió.
b) Serà procedent el reintegrament de les quantitats rebudes en els supòsits i les formes previstos en l'article 37 de la Llei 38/2003, de 17 de novembre, General de Subvencions.
2. Així mateix, si es renuncia a la subvenció per algun dels beneficiaris o es minora l'import de l'ajuda, l'òrgan concedent acordarà, sense necessitat d'una nova convocatòria, la concessió de la subvenció al sol·licitant o sol·licitants següents a aquell, sempre que amb la renúncia per part d'algun dels beneficiaris s'haja alliberat crèdit suficient per a atendre, almenys, una de les sol·licituds denegades.
3. Les quantitats que s'hauran de reintegrar tindran la consideració d'ingrés de dret públic a l'efecte del procediment aplicable al seu cobrament.
4. En els casos de nul·litat, anul·labilitat i rectificació d'errors dels actes administratius que van servir de base a la concessió d'estes ajudes caldrà ajustar-se a les disposicions del capítol I del títol VII de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. Per al desistiment sense efecte i minoració de les ajudes econòmiques es garantirà, en tot cas, per la Direcció Territorial de la Conselleria de Benestar Social, el dret de l'interessat a l'audiència.
6. El termini per a resoldre i notificar la resolució procedent serà de sis mesos, comptadors a partir de l'inici del procediment.
DISPOSICIONS ADDICIONALS
Primera. Dotació pressupostària
L'eficàcia d'esta convocatòria queda condicionada a l'existència, en els pressupostos de l'exercici econòmic de l'any 2013, de crèdit adequat i suficient per a atendre les ajudes que s'hi preveuen. Amb este fi, la Conselleria de Benestar Social, una vegada aprovada i publicada la Llei de Pressupostos de la Generalitat per a l'any 2013, publicarà per mitjà d'una resolució les modificacions, si és el cas, respecte a la manera de pagament i de justificació, així com les dotacions pressupostàries màximes per a les ajudes convocades i les línies de subvenció destinades a finançar-les. No obstant això, no es dictarà cap resolució sobre les sol·licituds d'ajuda, a l'empara d'esta, fins que no es publique en el Diari Oficial de la Comunitat Valenciana la resolució esmentada. En el cas de sol·licituds presentades abans de la publicació d'aquella resolució, el termini per a resoldre les sol·licituds s'iniciaria en el moment de la publicació de la resolució.
Els crèdits tenen caràcter limitador i no podran concedir-se subvencions una vegada que estos s'hagen esgotat.
Els aspectes regulats en esta orde s'aplicaran sense perjuí de totes les normes que regisquen el règim jurídic pressupostari de l'Administració de la Generalitat. Si la llei de pressupostos corresponent o la normativa aplicable establixen condicions distintes, s'hi aplicaran les que pertoque.
Segona. Circumstàncies extraordinàries
Excepcionalment, per raons de necessitat o d'interés públic o social, la comissió de valoració regulada en l'article 29 d'esta orde, així com el departament amb competència en protecció de menors de les direccions territorials de la Conselleria de Benestar Social, podran efectuar propostes que excedisquen dels criteris i/o mòduls màxims establits quan concórreguen circumstàncies extraordinàries, degudament acreditades en l'expedient.
Tercera. No-obligatorietat respecte a altres exercicis
La concessió d'una ajuda a l'empara d'esta orde no comportarà cap obligació per part de la Conselleria de Benestar Social respecte a les d'exercicis posteriors.
DISPOSICIONS FINALS
Primera. Instruccions
S'autoritza la Secretaria Autonòmica de Família i Solidaritat, la Subsecretaria i la direcció general amb competències en la matèria l'elaboració de les instruccions de desplegament d'esta orde.
Segona. Entrada en vigor
Esta orde entrarà en vigor l'endemà de la publicació en el Diari Oficial de la Comunitat Valenciana.
Tercera. Recursos
Contra les bases d'esta convocatòria es pot interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de dos mesos comptadors des de l'endemà de la publicació, de conformitat amb les disposicions de l'article 46 de la Llei 29/1998, de 13 de juliol, reguladora de la jurisdicció contenciosa administrativa, sense perjuí que puguen interposar qualsevol altre recurs que estimen pertinent.
No obstant això, prèviament es podrà interposar potestativament i tal com siga procedent un recurs de reposició en el termini d'un mes, comptador des de l'endemà de la publicació, d'acord amb l'article 116 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o en el cas d'administracions públiques, el requeriment previst en l'article 44 de la Llei 29/1998, de 13 de juliol, Reguladora de la Jurisdicció Contenciosa Administrativa, en el termini de dos mesos comptadors des de l'endemà de la publicació.
València, 14 de desembre de 2012
La consellera de Benestar Social,
ASUNCIÓN SÁNCHEZ ZAPLANA
ANNEX I / ANEXO IANNEX II / ANEXO IIANNEX IIIanexo IIIANNEX IV / ANEXO IVANNEXV / ANEXO V